b'\n_START_ARTICLE_\nGojaus \xc5\xa0v. Mikalojaus Stebukladario sentiki\xc5\xb3 cerkv\xc4\x97\n_START_SECTION_\nIstorija\n_START_PARAGRAPH_\nManoma, jog Gojaus sentikiai \xc4\xafsik\xc5\xabr\xc4\x97 dvarinink\xc5\xb3 Balinski\xc5\xb3 \xc5\xbeem\xc4\x97se. Ankstyvoji bendruomen\xc4\x97s istorija beveik n\xc4\x97ra \xc5\xbeinoma. Ji XIX ir XX a. tur\xc4\x97jo glaud\xc5\xbei\xc5\xb3 ry\xc5\xa1i\xc5\xb3 su Danili\xc5\xa1ki\xc5\xb3 sentiki\xc5\xb3 bendruomene, kuri yra seniausia Vilniaus kra\xc5\xa1te, susik\xc5\xabrusi XVIII a. Istoriniai dokumentai taip pat liudija, kad sentikiai jau XVII a. pabaigoje ir XVIII a. prad\xc5\xbeioje k\xc4\x97l\xc4\x97si i\xc5\xa1 Rusijos Toropeco ir Smolensko vals\xc4\x8di\xc5\xb3 \xc4\xaf dabartin\xc4\x97s Lietuvos pietry\xc4\x8dius._NEWLINE_1920\xc2\xa0m. pabaigoje Gojaus bendruomen\xc4\x97je buvo 368 nariai, gyven\xc4\x99 Gojaus (28 namai) ir aplinkiniuose kaimuose. 1937\xc2\xa0m. buvo baigta statyti naujoji cerkv\xc4\x97. Iki jos buvo meld\xc5\xbeiamasi senojoje. Senoji medin\xc4\x97 maldykla stov\xc4\x97jusi netoli tos vietos, kur stovi dabartin\xc4\x97._NEWLINE_Pokario metais bendruomen\xc4\x99 sudar\xc4\x97 apie 350 nari\xc5\xb3, 1950\xe2\x80\x931980\xc2\xa0m. \xc5\xa1is skai\xc4\x8dius ma\xc5\xbe\xc4\x97jo. Kolektyvizacija l\xc4\x97m\xc4\x97, kad gyventojai k\xc4\x97l\xc4\x97si \xc4\xaf miestus, dalis i\xc5\xa1 j\xc5\xb3 persik\xc4\x97l\xc4\x97 \xc4\xaf \xc5\xa0al\xc4\x8dininkus ir Vilni\xc5\xb3.'